ประกาศธนาคารแห่งประเทศไทย
ที่ สนช. ๑๔/๒๕๖๑
เรื่อง
หลักเกณฑ์การรายงานข้อมูลด้านการชำระเงินต่อธนาคารแห่งประเทศไทย[๑]
 

๑. เหตุผลในการออกประกาศ
ธนาคารแห่งประเทศไทยเห็นควรกำหนดหลักเกณฑ์การรายงานข้อมูลด้านการชำระเงินให้สอดคล้องกับรูปแบบการประกอบธุรกิจและพัฒนาการด้านเทคโนโลยีที่เปลี่ยนแปลงไป
เพื่อนำมาใช้ในการกำหนดนโยบายด้านระบบการชำระเงิน
และสนับสนุนการกำกับดูแลผู้ประกอบธุรกิจด้านการชำระเงินได้อย่างมีประสิทธิภาพ
รวมถึงเพื่อรองรับการวิเคราะห์ข้อมูลเชิงลึกในมิติต่าง ๆ จึงได้ออกหลักเกณฑ์
วิธีการ และรูปแบบการรายงานข้อมูลต่อธนาคารแห่งประเทศไทยให้มีความละเอียดมากขึ้น

๒. อำนาจตามกฎหมาย
อาศัยอำนาจตามความในมาตรา ๒๖
แห่งพระราชบัญญัติระบบการชำระเงิน พ.ศ. ๒๕๖๐ ธนาคารแห่งประเทศไทยกำหนดหลักเกณฑ์การรายงานข้อมูลด้านการชำระเงินต่อธนาคารแห่งประเทศไทยตามที่กำหนดในประกาศนี้

๓. ขอบเขตการบังคับใช้
ประกาศฉบับนี้ให้ใช้บังคับกับผู้ประกอบธุรกิจระบบการชำระเงินภายใต้การกำกับและผู้ประกอบธุรกิจบริการการชำระเงินภายใต้การกำกับตามกฎหมายว่าด้วยระบบการชำระเงิน

๔. เนื้อหา
๔.๑ คำจำกัดความ
ในประกาศฉบับนี้
ผู้ประกอบธุรกิจ หมายความว่า ผู้ประกอบธุรกิจระบบการชำระเงินภายใต้การกำกับและผู้ประกอบธุรกิจบริการการชำระเงินภายใต้การกำกับที่ได้รับอนุญาตหรือขึ้นทะเบียนตามกฎหมายว่าด้วยระบบการชำระเงิน
สถาบันการเงิน หมายความว่า
สถาบันการเงินตามกฎหมายว่าด้วยธุรกิจสถาบันการเงิน
สถาบันการเงินเฉพาะกิจ หมายความว่า
สถาบันการเงินเฉพาะกิจตามกฎหมายว่าด้วยธุรกิจสถาบันการเงิน
ผู้ประกอบธุรกิจบัตรเครดิตที่มิใช่สถาบันการเงิน หมายความว่า
ผู้ประกอบธุรกิจบัตรเครดิตตามประกาศกระทรวงการคลัง เรื่อง
กิจการที่ต้องขออนุญาตตามข้อ ๕ แห่งประกาศคณะปฏิวัติฉบับที่ ๕๘
๔.๒ การรายงานข้อมูลต่อธนาคารแห่งประเทศไทย
๔.๒.๑
ให้ผู้ประกอบธุรกิจจัดทำและจัดส่งรายงานข้อมูลให้ธนาคารแห่งประเทศไทยซึ่งประกอบด้วยไฟล์ข้อมูลที่อยู่ในรูปแบบ
Excel file และ Text file ตามชื่อแบบรายงานและรายละเอียดที่กำหนดท้ายประกาศนี้
(เอกสารแนบ ๑)
ทั้งนี้ ให้ผู้ประกอบธุรกิจจัดส่งรายงานข้อมูลในรูปแบบชุดข้อมูลตามวรรคหนึ่งให้ธนาคารแห่งประเทศไทยตามวิธีการและหลักเกณฑ์ที่กำหนดในระเบียบธนาคารแห่งประเทศไทยว่าด้วยบริการด้านการรับส่งข้อมูลด้วยวิธีอิเล็กทรอนิกส์เกี่ยวกับระบบบริหารข้อมูลของธนาคารแห่งประเทศไทย
พ.ศ. ๒๕๔๖ และที่แก้ไขเพิ่มเติม โดยธนาคารแห่งประเทศไทยจะถือว่าได้รับรายงานข้อมูลในวันที่ผู้ประกอบธุรกิจได้ส่งข้อมูลผ่านระบบสื่อสารอิเล็กทรอนิกส์
และข้อมูลที่ส่งมานั้นมีความถูกต้อง โดยผ่านหลักเกณฑ์การตรวจสอบเบื้องต้น (Basic Validation) ของระบบบริหารข้อมูลของธนาคารแห่งประเทศไทยแล้ว
๔.๒.๒ ให้ผู้ประกอบธุรกิจบริการการชำระเงินภายใต้การกำกับที่เป็นสถาบันการเงินสถาบันการเงินเฉพาะกิจ
และผู้ประกอบธุรกิจบัตรเครดิตที่มิใช่สถาบันการเงิน จัดทำรายงานข้อมูลในรูปแบบชุดข้อมูล (XML Data Set) ตามชื่อแบบรายงานและรายละเอียดที่กำหนด (เอกสารแนบ ๒)
ทั้งนี้ ให้สถาบันการเงิน
และผู้ประกอบธุรกิจบัตรเครดิตที่มิใช่สถาบันการเงินจัดส่งรายงานข้อมูลในรูปแบบชุดข้อมูลตามวรรคหนึ่ง
ให้ธนาคารแห่งประเทศไทยตามวิธีการและหลักเกณฑ์ที่กำหนดในระเบียบธนาคารแห่งประเทศไทยว่าด้วยบริการด้านการรับส่งข้อมูลด้วยวิธีอิเล็กทรอนิกส์เกี่ยวกับระบบบริหารข้อมูลของธนาคารแห่งประเทศไทย
พ.ศ. ๒๕๔๖ และที่แก้ไขเพิ่มเติม
สำหรับสถาบันการเงินเฉพาะกิจให้จัดส่งรายงานข้อมูลในรูปแบบชุดข้อมูลตามวรรคหนึ่งให้ธนาคารแห่งประเทศไทยโดยผ่านสำนักงานเศรษฐกิจการคลัง
กระทรวงการคลัง ด้วยวิธีการทางอิเล็กทรอนิกส์ตามวิธีการและหลักเกณฑ์ของสำนักงานเศรษฐกิจการคลัง
กระทรวงการคลัง
ธนาคารแห่งประเทศไทยจะถือว่าได้รับรายงานข้อมูลตามวรรคหนึ่งในวันที่สถาบันการเงิน
สถาบันการเงินเฉพาะกิจ
และผู้ประกอบธุรกิจบัตรเครดิตที่มิใช่สถาบันการเงินได้ส่งข้อมูลผ่านระบบสื่อสารอิเล็กทรอนิกส์
และข้อมูลที่ส่งมานั้นมีความถูกต้อง โดยผ่านหลักเกณฑ์การตรวจสอบเบื้องต้น (Basic Validation) ของระบบบริหารข้อมูลของธนาคารแห่งประเทศไทยแล้ว
๔.๓ การขอขยายระยะเวลาและการขอผ่อนผันการปฏิบัติตามหลักเกณฑ์
ในกรณีที่ผู้ประกอบธุรกิจมีเหตุจำเป็นหรือพฤติการณ์พิเศษทำให้ไม่สามารถปฏิบัติตามหลักเกณฑ์
วิธีการ และเงื่อนไข ที่กำหนดตามประกาศฉบับนี้
ผู้ประกอบธุรกิจสามารถยื่นขออนุญาตขยายระยะเวลาหรือยื่นขอผ่อนผันการปฏิบัติตามหลักเกณฑ์ดังกล่าว
พร้อมชี้แจงเหตุผลและความจำเป็นต่อธนาคารแห่งประเทศไทยเป็นหนังสือหรือโดยวิธีการทางอิเล็กทรอนิกส์
โดยธนาคารแห่งประเทศไทยอาจจะพิจารณาอนุญาตหรือไม่ก็ได้ หรือกำหนดเงื่อนไขใด ๆ
ให้ถือปฏิบัติเพิ่มเติมด้วยก็ได้

๕. วันเริ่มต้นบังคับใช้
ประกาศนี้ให้ใช้บังคับนับแต่วันที่ ๑๖ เมษายน ๒๕๖๑ เป็นต้นไป


ประกาศ ณ วันที่ ๑๖ เมษายน พ.ศ. ๒๕๖๑
ฤชุกร สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย
[เอกสารแนบท้าย]

๑. แบบรายงานไฟล์ข้อมูลในรูปแบบ Excel file และ Text file (เอกสารแนบ ๑)
๒. แบบรายงานชุดข้อมูล (XML Data Set) สำหรับการรายงานข้อมูลงวดเดือนตุลาคม ๒๕๖๑
เป็นต้นไป (เอกสารแนบ ๒)

(ดูข้อมูลจากภาพกฎหมาย)






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๙๑/๑๗ เมษายน ๒๕๖๑